text: Ringridere dyster og trodser regnen
  08 juli 2016 kl. 17.34
  I Sønderborg er ringriderfesten ved at komme op i fart. Til trods for vejret.
  Fire dages ringriderfest er fredag begyndt i Sønderborg.
  Vejret har ikke vist sig fra sin bedste side, men det kan ikke ødelægge humøret i Sønderborg.
  Til gengæld bliver det en større udfordring rent sportsligt.
  - Rent sportsligt bliver det en anelse sværere for rytterne og hestene. Bliver det værre med regnen, så betyder det meget. Det er jo en topsport, så man skal kunne se ringen. Jo mindre ringen bliver, jo sværere er det at tage den, siger formand for Ringriderfesten i Sønderborg, Jes Andersen, til TV SYD.
  Festen bliver afholdt for 128. gang.
  - Foreningen bygger på rigtig mange traditioner. En stor del har kørt i den nuværende form i mange år. Der er selvfølgelig også kommet nye ting til. Men meget af det er traditionspræget, forklarer formanden.
  Fredag aften er der rytteroptog fra Ringriderpladsen til Sønderborg Slot. Derefter er der musik og dans til ud på natten.
  Festlighederne fortsætter til og med mandag. Du kan se hele programmet på Ringriderfesten i Sønderborgs hjemmeside.
  Vinder af fredagens rytterfest blev:Konge: Torben Kaufmann, TumbølKronprins: Lene Clausen, BovrupPrins: Oliver Schulz, Gredstedbro
  
  